洪山寺影墙双龙歌
叶泽森 (Ming)
楚江江上山嵯峨，蜿蜒诘曲周盘陀。东有一峰更苍润，金轮宫殿淩沧波。沧波千顷亘匹练，回眺长江渐如线。绀宇丹楼一径通，雕墙峭壁双龙现。借问此龙胡为来，云是前朝朱邸开。养就神池吞日月，呼吸帝座走风雷。镐璧苍黄祖龙死，尘灰沈没土花紫。瓦砾榛芜弃道旁，山僧举手劳相徙。忆昔真龙起沛丰，手提三尺定群雄。鲸鲵斩尽封京观，云梦来游歌大风。宫中时报生龙子，锡圭胙土当于此。方城为城汉水池，千秋万岁神明址。朱甍绣瓦倚斜曛，楚舞燕歌镇日闻。才人梁苑朝朝雪，神女高堂暮暮云。为云赋雪无穷已，离宫别馆连天起。玉砌金铺辉日明，铜乌铁凤飞烟里。一朝蚁贼满江关，龙去江流竟不还。剩有丹青镌旧壁，败鳞残甲落人间。洪山古寺千年筑，佛火青燐互相续。中丞诧现宰官身，涂金衅碧辉林麓。却传此物委沙泥，拂拭牵携共宝华。从今谛听空王法，此后应忘帝子家。呜呼龙种当时绝，石马铜驼总荆棘。东平树色秋风靡，蜀国鹃啼春雨血。独有双龙护法筵，晶荧鲜采炫青莲。任他赤豹玄熊斗，只伴青狮白象眠。